หลังจากอืดกับของคาวอย่างหมูสะเต๊ะไปแล้ว ต่อไปก็ถึงตาของหวานบ้าง และร้านแรกในท่าดินแดงที่ผมจะมาแนะนำนั้นคือร้าน “นมสดท่าดินแดง” ถ้าหากมาจากร้านหมูสะเต๊ะละก็ ตรงขึ้นไปอีก 50 เมตร ร้านจะอยู่ใกล้ๆกับร้านโบ๊ยเกี้ยด้วยครับ(ซึ่งจะเป็นรีวิวร้านถัดไป) หน้าร้านจะมีขายผลิตภัณฑ์จากร้านโดยหลักๆจะเป็นนมและขนมปังครับ แต่ถ้าอยากนั่งชิวๆ ก็เดินเข้าไปในร้าน ร้านมีขนาดค่อนข้างแคบครับ รับรองลูกค้าได้ไม่เกิน 15 คนครับ เพราะเคาเตอร์เองก็ใช้พื้นที่ของร้านไปเยอะพอสมควร ส่วนบรรยากาศร้านเป็นโทนส้มๆ เหมือนอยู่ในฟาร์มวัว จะให้ความรู้สึกชิวๆสบายๆ เหมาะกับการทานขนมมากกว่านั่งทำงานครับ ส่วนเมนูนั้นจะมีอยู่ทั้งบนบอร์ดและสมุดเมนูที่เป็นเล่มๆแบบเปิดจากล่างขึ้นบน และสำหรับเมนูที่ถูกทดลองชิมในวันนี้มีดังต่อไปนี้ครับ

1.	เค้กชาเขียว ราคา 55 บาท: เค้กชาเขียวฟูๆนิ่มๆ ลักษณะคล้ายโดรายากิแต่ว่าเป็นสีเขียวเข้มๆทั้งชิ้น ตรงกลางใส่ไส้ชาเขียวไว้ครับ รสชาติจะค่อนไปทางชาเขียวมัจฉะและมีผงชาเยอะพอสมควร ที่สำคัญรสชาติกำลังดี ไม่หวานและไม่เลี่ยนจนเกินไปครับ มีวางขายอยู่หน้าร้านด้วยนะครับ ถ้าอยากซื้อกลับไปทานที่บ้าน

2.	ขนมปังปิ้งเนยสังขยา ราคา 20 บาท: สังขยารสชาติดี เข้มข้น ไม่หวานจนเกินไปและอุ่นๆอยู่ขณะที่นำมาเสิร์ฟ ส่วนขนมปังจะถูกนำไปปิ้งก่อน แล้วค่อยนำมาราดสังขยาอีกที ตัวขนมปังปิ้งมากำลังดีส่วนด้านล่างก็กรอบนิดๆครับ สังขยาร้านนี้จะเป็นสีส้มครับ โดยรวมแล้วประทับใจเมนูนี้มากครับ :)

3.	โกโก้ร้อน ราคา 45 บาท: ของหวานเยอะแล้ว ถ้าไม่มีของแก้เลี่ยนก็คงจะไม่ได้ โกโก้ร้านนี้ทางร้านจะไม่ได้ใส่น้ำตาลให้ แต่จะมีซองน้ำตาลและครีมเทียมแยกมาให้ต่างหาก ซึ่งเราสามารถปรุงได้ตามใจชอบครับ รสชาติตอนยังไม่ใส่โกโก้จะเข้มมากครับ 

4.	ชาร้อน ราคา 40 บาท: หรือชานมร้อนนั่นเองครับ แน่นอนครับว่าถ้วยนี้ก็ไม่ได้ใส่น้ำตาลมาให้เช่นกัน ผมลองใส่น้ำตาลซองนึงแล้ว รสชาติกลมกล่อมกำลังดี แก้เลี่ยนจากสังขยาได้ดีมากๆครับ 

นอกจากเมนูที่ทดลองชิมวันนี้แล้ว ยังมีเมนูอื่นๆอีกหลายอย่างที่น่าทดลองครับ โดยเฉพาะเร็วๆนี้จะมีการเสิร์ฟฮันนี่โทสด้วยครับ ถ้าใครสนใจสามารถไปทานได้เลยครับ ร้านนี้ผมให้ 4 ดาวเพราะติดเรื่องการบริการครับ เช่นเรื่องคิดเงินผิด เป็นต้นครับ
